Tallinnas on kodutute öömaja karantiinis(44)
Tallinna linnavalitsus andis täna teada, et Alasi tänava kodutute öömaja ühe kliendi koroonatest osutus positiivseks. Öömaja pandi karantiini ja uutele klientidele korraldatakse majutusvõimalus teisel aadressil.
Eile õhtul Alasi tn 8 öömajja saabunud kliendil oli palavik, mistõttu ta hospitaliseeriti.
Tallinna sotsiaal- ja tervishoiuvaldkonda kureeriva abilinnapea Betina Beškina sõnul on öömaja 26 klienti isoleeritud ning töötajatele tagatud kaitseriietus.
"Niisamuti on tagatud kõigile toitlustus ja turvafirma kindlustab ka ööpäevaringse valve," täpsustas Beškina. "Ükski öömajateenust vajav abivajaja Alasi tänava öömaja karantiini tõttu öömajata ei jää, sest tervetele kodututele korraldame majutusvõimaluse teisel aadressil."